PTT เก็งรายได้ปี 60 ดีกว่าปีนี้ตามราคาน้ำมันที่คาดว่าจะสูงขึ้น
PTT เก็งรายได้ปี 60 ดีกว่าปีนี้ตามราคาน้ำมันที่คาดว่าจะสูงขึ้น เผยค่าการกลั่นตลาดสิงคโปร์เพิ่มเป็น 6.6-7.7 เหรียญ/บาร์เรล จาก 9 เดือนแรกอยู่ที่ 5.91 เหรียญสหรัฐ/บาร์เรล
18 พ.ย. 2559

นายพิจินต์ อภิวันทนาพร ผู้จัดการฝ่ายผู้ลงทุนสัมพันธ์ บริษัท ปตท. จำกัด (มหาชน) หรือ PTT ระบุว่า บริษัทคาดว่ารายได้ในปี 60 จะมากกว่าปีนี้ ตามการปรับขึ้นของราคาน้ำมันที่คาดว่าราคาน้ำมันดิบจะอยู่ที่ 50-55 เหรียญสหรัฐ/บาร์เรล จาก 40-42 เหรียญสหรัฐ/บาร์เรลในปีนี้ ตามความต้องการใช้น้ำมันของโลกปรับตัวเพิ่มขึ้น 1.2 ล้านบาร์เรล/วัน ขณะที่ปริมาณการผลิตในตลาดโลกเพิ่มขึ้นไม่มากนัก โดยเฉพาะการผลิตจากน้ำมันจากชั้นหินดินดาน (shale oil) ในสหรัฐที่ยังไม่ปรับขึ้นมากนัก
ขณะที่ค่าการกลั่น (GRM) มีทิศทางปรับตัวเพิ่มขึ้น โดยคาดว่า GRM ที่ตลาดสิงคโปร์ ในปี 60 จะอยู่ที่ 6.6-7.7 เหรียญสหรัฐ/บาร์เรล เพิ่มขึ้นจากช่วง 9 เดือนแรกของปีนี้ ที่อยู่ระดับ 5.91 เหรียญสหรัฐ/บาร์เรล
“รายได้ปีนี้ยอมรับว่าจะต่ำกว่าปี 58 ที่มีรายได้ราว 2 ล้านล้านบาท หลัง 9 เดือนแรกที่ผ่านมาทำรายได้ได้เพียง 1.25 ล้านล้านบาท …ปีนี้มาร์จิ้นปรับตัวดีขึ้นตามปริมาณการขายน้ำมันที่ปรับตัวดีขึ้น ประกอบกับมีกำไรจากส่วนต่างราคาน้ำมันอีกด้วย ขณะที่ปีหน้าเรามองว่ารายได้จะมากกว่าปีนี้ ตามการปรับขึ้นของราคาน้ำมัน”นายพิจินต์ กล่าว
โดยบริษัทยังไม่มีแผนกู้เงินในอีก 5 ปีข้างหน้า เนื่องจากมีกระแสเงินสดสูงถึง 9 หมื่นล้านบาท ขณะนี้อยู่ระหว่างศึกษาในการซื้อคืนหุ้นกู้ต่างประเทศ แต่ยังไม่สามารถระบุได้ว่าจะซื้อคืนช่วงเวลาใด และเมื่อพิจารณาทั้งกลุ่มปตท.พบว่าในช่วง 9 เดือนแรกปีนี้มีกระแสเงินสดอยู่ที่ 3.4 แสนล้านบาท